Dina Raabjerg (KF), 2026-01-15:
Tak, formand.
Jeg tror egentlig godt, at alle her ved, hvad det handler om, for det handler sådan set ikke om paragraffer eller procenter eller ordninger, det handler om mennesker, og om en voksende følelse af, at der er noget, der er kommet ud af balance.
For der sidder mange helt almindelige mennesker, som går på arbejde hver eneste dag, de betaler verdens højeste skatter, og de tager ansvar, og når de eller deres børn eller forældre bliver syge og har det dårligt, møder de ventelister og lange forløb.
De venter f.eks. i måneder eller år på en operation eller en udredning.
De oplever et velfærdssamfund, hvor alle skal have adgang til alting, og hvor hjælpen så bare ikke er der, når de selv har brug for den.
Samtidig ser de, at vi har flere og flere mennesker, som får en overførselsindkomst, særlig blandt ikkevestlige indvandrere og deres børn, ikke kun på førtidspension, men på overførsler i det hele taget, og der er sket en ret stor stigning i antallet af mennesker, der lever af overførsler under den nuværende statsminister.
Det er førtidspension, sygedagpenge, fleksjob – det hele vokser markant.
Og det sker, mens folk ser, at arbejdspladserne mangler medarbejdere, hvor regeringen har afskaffet en helligdag, hvor deres pensionsalder bliver hævet, mens naboen kan gå på Arnepension, og det provokerer mange mennesker.
Det er ikke, fordi man bliver rig af at være førtidspensionist, for det gør man ikke, men fordi førtidspensionen svarer til, hvad mange mennesker tjener ved at arbejde 30-32 timer i et job i en butik eller som sekretær.
Når man selv arbejder og betaler skat og venter på hjælp, gør det altså noget ved folk at opleve mennesker, som ikke har bidraget på den samme måde, altså at de kan få den højeste og mest varige ydelse, som vi har i det danske samfund.
Det er en følelse, som ikke bare forsvinder, uanset hvad der er af forklaringer.
Så er vi nødt til at se på tallene.
Ikkevestlige indvandrere og efterkommere udgør 10-11 pct. af befolkningen, men de udgør næsten hver femte på førtidspension, og det er et faktum.
For det andet er antallet af førtidspensionister siden 2019 under Mette Frederiksen steget med 21 pct. Blandt ikkevestlige indvandrere er det tal 31 pct.
Blandt efterkommere af ikkevestlige indvandrere er stigningen
127 pct.
Det er ikke bare markant, det er blodrøde advarselslamper, og det er en bombe under vores velfærdssamfund.
For det tredje fandt Ankestyrelsen i 2025 fejl i op imod hver tredje førtidspensionssag, som de tog ud til kontrol.
Derfor gennemgår vi nu 5.000 førtidspensionssager, og måske ender de ud med nøjagtig samme afgørelse, som allerede er truffet, måske bliver nogle omgjort, men vi bliver klogere.
Vi ser på, om afgørelserne er truffet korrekt, vi ser på praksis, og vi ser på samspillet mellem læger og sagsbehandlere.
Samtidig har vi så netop lavet en beskæftigelsesreform, hvor vi fjerner ressourceforløb, så mennesker, der har det virkelig skidt, ikke længere behøver at blive trukket igennem endeløse systemer for at bevise det åbenlyse.
Men jeg tror, at vi kan gøre meget mere på det her område, og jeg synes, at vi er nødt til at spørge os selv, om det er motiverende for at arbejde, når man kan stige omkring 13.000 kr. fra en integrationsydelse, laveste kontanthjælp eller en uddannelsesydelse til en førtidspension; om vi gør nok for, at unge efterkommere kan få fodfæste på arbejdsmarkedet; om det altid er klogt, at mennesker ligger hjemme på sofaen uden kontakt med andre, når de er under udredning, når både socialpædagoger og psykiatere siger, det er bedre, at de kommer ud blandt andre mennesker; om vi i dag for tit giver førtidspension for et helt liv på grund af diagnoser som angst og depression, selv om de fleste jo kommer over den type af lidelser over tid; og om vi giver de unge mennesker de helt basale redskaber til at klare sig i livet.
Førtidspension skal være for dem, der har behov, men måske skal vi også anerkende, at det behov ikke altid er livsvarigt, og at vi kan gøre langt mere for, at færre overhovedet kigger mod førtidspension.
Tak for ordet.